Koop jy huis? Vra die regte vrae - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Koop jy huis? Vra die regte vrae	Koop jy huis? Vra die regte vrae
Woensdag, Julie 22nd, 2015
Of jy nou jou droomhuis koop of ‘n spoggerige nuwe stel wiele, dit is noodsaaklik om vooraf jou huiswerk te doen en te weet watter vrae om te vra ten einde latere verrassings te voorkom. Verband-origineerder Ooba gee ‘n paar wenke:
Werk uit hoeveel jy kan bekostig
Bekostigbaarheid is altyd ‘n kwessie en dit is baie belangrik om dit van die begin af in gedagte te hou. Benewens die deposito waaraan jy moet dink, moet jy ook die maandelikse verbandterugbetalings in gedagte hou en of jy sal kan bekostig om jou eiendom in ‘n goeie toestand te hou.
‘n Goeie beginpunt is om voorafkwalifisering te kry; dit sal jou ‘n idee gee van wat jy kan bekostig. Voordat jy finaal teken vir die eiendom, doen ‘n vinnige ondersoek om seker te maak dat, indien jy opknappingswerk moet doen, dit minstens by die koopprys in berekening gebring is.
Maak seker dat die ligging by jou leefstyl pas
Die ligging is deurslaggewend om seker te maak dat die huis by jou leefstyl pas. Die volgende faktore is belangrik as jy besluit oor die gebied waarin jy koop: hoe ver is dit van jou werk af, is die eiendom geleë in ‘n ontwikkelende gebied waar die herverkoopwaarde vinnig styg en, laastens, is dit ‘n veilige omgewing?
Gaan die geskiedenis van die eiendom en gebied na
Doen ‘n bietjie navorsing oor die eiendom en gebied; vind uit hoe lank die eiendom reeds in die mark is en hoe lank die huidige eienaars al daar woon. Indien moontlik, net om seker te maak dat daar niks verkeerd is met die eiendom nie, praat direk met die eienaars om uit te vind hoekom hulle trek. Praat ook met die bure om ‘n idee te kry van hoe hulle die gebied ervaar. Al hierdie inligting behoort die vraag te beantwoord van of die eiendom ‘n goeie belegging is.
Kry die nodige sertifikate Maak seker dat al jou voldoeningsertifikate deur ‘n gemagtigde onafhanklike kontrakteur uitgereik is; dit sluit in die sertifikate vir die elektrisiteit, loodgieterswerk, gas (indien daar gas op die eiendom is) en ekstras soos die elektriese heining. Die laaste ding wat jy wil hê as jy eers ingetrek het, is ‘n onaangename verrassing in verband met voldoeningskwessies.